**«ΑΠΟΚΑΛΥΨΕΙΣ» (Revelations) ΣΤΟ ΤΕΛΛΟΓΛΕΙΟ: μία αρχιτεκτονική εγκατάσταση αποτέλεσμα της διεθνούς συνεργασίας της σχολής αρχιτεκτονικής Architectural Association και του** **τμήματος αρχιτεκτόνων ΠΣ ΑΠΘ**

**Architectural Association Greece Visiting School**

**Thessaloniki :: Folded Force : Revelations**

Στις 23 Νοεμβρίου,στις 19.00 στο πλαίσιο της εκδήλωσης «Αρχιτεκτονική και Τεχνολογία» που διοργανώθηκε από το περιοδικό Κτίριο, το Τμήμα Αρχιτεκτόνων ΠΣ ΑΠΘ και το Τελλόγλειο Ίδρυμα Τεχνών εγκαινιάστηκε η έκθεση της αρχιτεκτονικής εγκατάστασης «Ηώς» (*Eos*).

Η εγκατάσταση «Ηώς» αποτελεί πρωτότυπο πειραματικού αρχιτεκτονικού σχεδιασμού και κατασκευής, αποτέλεσμα του εργαστηρίου ΑΑ Greece Visiting School Thessaloniki, που διοργανώθηκε στο Τμήμα Αρχιτεκτόνων ΠΣ ΑΠΘ σε συνεργασία με την επιφανή Σχολή της Architectural Association του Λονδίνου.

Το πρόγραμμα των διαρκώς αναπτυσσόμενων AA Visiting School υλοποιείται σε παγκόσμια κλίμακα τα τελευταία χρόνια  με ιδιαίτερη επιτυχία και μεταφέρει μία κατεξοχήν κοσμοπολίτικη παιδαγωγική προσέγγιση. Στην περίπτωση της Θεσσαλονίκης το θέμα ήταν οι «Αποκαλύψεις» (*Revelations*) μία πειραματική αρχιτεκτονική εγκατάσταση, αποτέλεσμα ενός εντατικού εργαστηρίου αναπτυξιακού αρχιτεκτονικού σχεδιασμού και ψηφιακής κατασκευής, στο οποίο συμμετείχαν φοιτητές αρχιτεκτονικής αλλά και διπλωματούχοι αρχιτέκτονες από την Ελλάδα και το εξωτερικό.

Το έργο σχεδιάστηκε και υλοποιήθηκε στους χώρους του Τμήματος Αρχιτεκτόνων Μηχανικών της Πολυτεχνικής Σχολής του ΑΠΘ, αξιοποιώντας τις δυνατότητες του Εργαστηρίου Ψηφιακού Σχεδιασμού και Κατασκευής και του εξοπλισμού που αυτό διαθέτει. Η ολοκληρωμένη εγκατάσταση παρουσιάζεται στον εκθεσιακό χώρο του Τελλόγλειου Ιδρύματος Τεχνών του ΑΠΘ, καθιστώντας έτσι δυνατή την επίσκεψή της από το ευρύτερο κοινό.

Το εντατικό εργαστήριο  εστίασε την επιστημονική του προσέγγιση στην αξιοποίηση συγχρόνων μεθόδων αρχιτεκτονικού σχεδιασμού, διαδραστικών χωρικών συστημάτων και ψηφιακών κατασκευών, μέσα από μια σειρά παραμετρικών μορφολογικών και χωρικών χειρισμών. Συγκεκριμένα μελετήθηκε και υλοποιήθηκε μέσα σε 10 ημέρες και σε πραγματική κλίμακα μία πρωτότυπη αρχιτεκτονική εγκατάσταση. Η διαδικασία σχεδιασμού εξερεύνησε τα όρια και διερεύνησε τις συγκλίσεις ανάμεσα στον αρχιτεκτονικό σχεδιασμό, την τεχνική ειδίκευση και τη σύγχρονη ψηφιακή κατασκευή. Ενσωματώθηκαν πολιτισμικά και περιβαλλοντικά στοιχεία αναδεικνύοντας μια σειρά επίκαιρων ζητημάτων του σύγχρονου σχετικού προβληματισμού. Η υλοποίηση της εγκατάστασης έγινε αξιοποιώντας μία συμμετοχική διαδικασία με διαδοχικές συγκριτικές προσεγγίσεις και πολλαπλούς εναλλακτικούς πειραματισμούς που απέδωσαν μία σειρά από ιδιαίτερα ενδιαφέροντα ενδιάμεσα σκίτσα, σχέδια και μακέτες. Αυτά παρουσιάζονται επίσης στο Τελλόγλειο.

Η τελική πρωτότυπη εγκατάσταση στηρίζεται σε δομικό σκελετό συνθετικού ξύλου (MDF) που αποτελείται από 123 τεμάχια που σχεδιάστηκαν ψηφιακά και κατασκευάστηκαν με χρήση μηχανών laser και CNC στο Εργαστήριο Ψηφιακού Σχεδιασμού και Κατασκευής του Τμήματος Αρχιτεκτόνων ΑΠΘ. Τα τεμάχια συντέθηκαν σε επιμέρους «κύτταρα» και επενδύθηκαν με «επιδερμίδα» από ύφασμα που συνδέθηκε σε πολλαπλά σημεία. Μικροελεγκτές Arduinο, που συναρμολογήθηκαν από τους συμμετέχοντες, επιτρέπουν την ανάπτυξη ανεξάρτητων διαδικασιών αλληλεπίδρασης εξασφαλίζοντας τη δυνατότητα κίνησης των επιφανειών της κατασκευής σε επιλεγμένα σημεία. Πέραν από τους κινητικούς μηχανισμούς, η εγκατάσταση ενσωματώνει ψηφιακές προβολές οπτικού υλικού που προκύπτουν από διερευνήσεις του αστικού ιστού της Θεσσαλονίκης. Έτσι ενθαρρύνονται σχέσεις συμμετοχής και διάδρασης με τους επισκέπτες που προκύπτουν από ελεγχόμενες μεταβολές και προσαρμογές επιφανειών της σε πραγματικό χρόνο.

Επιπλέον στο πλαίσιο του προγράμματος AA Visiting School Thessaloniki πραγματοποιήθηκαν με μεγάλη επιτυχία διαλέξεις διακεκριμένων αρχιτεκτόνων από το διεθνή χώρο, του Joris Pauwels εκπροσωπώντας το αρχιτεκτονικό γραφείο Zaha Hadid Architects και του Dr. Marjan Colletti, καθηγητή στη Bartlett School of Architecture, UCL του Λονδίνου και της Αρχιτεκτονικής Σχολής του Πανεπιστημίου του Innsbruck.

Ιδιαίτερες ευχαριστίες οφείλονται καταρχήν στον Αλέξανδρο Καλλέγια που είναι ο διευθύνων του ακαδημαϊκού προγράμματος ΑΑ Greece Visiting School Thessaloniki και στο γενικό διευθυντή του προγράμματος ΑΑ Visiting Schools Dr. Christopher Pierce, καθώς και στη διδακτική ομάδα συνεργατών που αποτελείται από τους: Αλέξανδρο Καλλέγια, Yue Shi, Ειρήνη Βουλιούρη, Ελίνα Παττίχη, Αρσένη Ζαχαριάδη, Αλέξανδρο Τσολάκη και Σύλβια Γεωργιάδου. Συντονιστές από το Τμήμα Αρχιτεκτόνων ΑΠΘ ήταν οι καθηγητές Νίκος Καλογήρου, Σταύρος Βεργόπουλος και Αναστάσιος Τέλλιος. Για την κατασκευή συνεργάστηκαν οι Ντίνος Παυλίδης και Βασίλης Ζαφρανάς από το Εργαστήριο Ψηφιακού Σχεδιασμού και Κατασκευής.

Για τη σύνθεση και την υλοποίηση του έργου εκφράζουμε θερμά συγχαρητήρια σε όλους τους συμμετέχοντες φοιτητές και νέους αρχιτέκτονες που ήταν οι:

Γιώργος Γρηγοριάδης, Μαρίνα Δημοπούλου, Χρήστος Κακούρος, Σταύρος-Γρηγόριος Κασιμάτης-Βουτυράς, Δημήτρης Κολλάρος, Αικατερίνη Μαρία Κοτσαμπάση, Εμμανουήλ Μεγαλοοικονόμου, Ευδοξία Μπεσμερτή, Νίκη Παπαχαραλάμπους, Μαρία Πετσάνη, Άννα Ρίζου, Στυλιανή Ρωσσικοπούλου-Παππά, Ειρήνη Δάφνη Σάπκα, Γεωργία Σκαρτάδου, Ιωάννα Σπυρίδη, Γεωργία Στρινοπούλου,  Ιωάννα Σωτηρίου, Ιωάννης Σχοινάς, Μάγδα Τριανταφυλλίδου, Κωνσταντίνα- Στέλλα Τσαγκαράτου, Δημήτριος Χατζηνικολής, ΜαρίαΧριστοπούλου, ΆρτεμιςΨάλτογλου, Safi Omarov.